
Το Ημερολόγιο Ταινιών της Κοινο_Τοπίας παρουσιάζει

την ταινία του Ρέι Λόρενς (Ray Lawrence) LANTANA
Η Εταιρεία Κοινωνικής Δράσης και Πολιτισμού Κοινο_Τοπία σε συνέχεια του κύκλου προβολών της με τίτλο «Ημερολόγιο ταινιών» προβάλλει την Τετάρτη 6 Φεβρουαρίου στις 20:00 την ταινία του Ρέι Λόρενς (Ray Lawrence) LANTANA
Σκοπός των προβολών είναι -πέρα από το να δούμε ή να ξαναθυμηθούμε διαμάντια της έβδομης τέχνης- η συζήτηση και ο προβληματισμός που ξεκινούν από τη θεματική μιας ταινίας. Θεματική που με συναρπαστικό τρόπο θέτει το εύρημα όλης της προβληματικής της με την εντελώς βέβαια προσωπική αισθητική του δημιουργού της, αλλά και η ανάγκη για συνάντηση των ανθρώπων. 

Η προβολή θα γίνει στον πολυχώρο της Κοινο_Τοπίας, Μαιζώνος 139 και Παντανάσσης 4ος όροφος (έναντι Δημαρχιακού Μεγάρου) στην Πάτρα με ΕΛΕΥΘΕΡΗ ΕΙΣΟΔΟ. Τη διοργάνωση προβολής και τη συζήτηση με το κοινό συντονίζουν οι Π. Καρώνης και Κ. Κυριακόπουλος. Ώρα προσέλευσης 7.45μμ. Έναρξη προβολής 8.00μμ.

ΣΚΗΝΟΘΕΤΗΣ: Ρέι Λόρενς (Ray Lawrence), ΧΩΡΑ: Αυστραλία, Γερμανία (Έγχρωμη) 2001, ΔΙΑΡΚΕΙΑ: 121΄, ΦΩΤΟΓΡΑΦΙΑ: Mandy Walker, ΜΟΥΣΙΚΗ: Paul Kelly
ΜΟΝΤΑΖ: Karl Sodersten, ΣΕΝΑΡΙΟ: Andrew Bovell βασισμένο στο θεατρικό του έργο Speaking in Tongues
ΠΑΙΖΟΥΝ: Anthony LaPaglia, Geoffrey Rush, Barbara Hershey, Kerry Armstrong, Rachael Blake, Russell Dykstra, Daniela Farinacci, Peter Phelps, Leah Purcell, Glenn Robbins, Manu Bennett, Melissa Martinez, Owen McKenna, Nicholas Cooper, Vince Colosmo κ.α.
ΔΙΑΚΡΙΣΕΙΣ ΚΑΙ ΒΡΑΒΕΙΑ: Η ταινία απέσπασε συνολικά επτά Βραβεία της Αυστραλιανής Ακαδημίας Κινηματογράφου. Τα τέσσερα των καλύτερων ρόλων και τα κύρια της σκηνοθεσίας, του σεναρίου και φυσικά καλύτερης ταινίας. 
ΚΑΙ ΛΙΓΑ ΛΟΓΙΑ:
Η λαντάνα είναι ένας θάμνος με πλούσιο φύλλωμα και όμορφα λουλούδια, που αναπτύσσεται κατά μήκος σε φράκτες, κρύβει όμως έναν αγκαθωτό κορμό. Μια τέτοια μορφή έχουν και οι σχέσεις των ηρώων τούτης της ταινίας: Ζευγάρια που αποφεύγουν να συζητήσουν ή να κοιτάξουν κατάματα τα μεταξύ τους προβλήματα, με αποτέλεσμα άλλοι να καταφεύγουν σε ειδικούς και άλλοι σε υποκατάστατα. Ως αναφορά το περιεχόμενο, έχουμε καθημερινούς ήρωες που ζουν στις λαϊκές συνοικίες του Σίδνεϊ, και καταστάσεις τόσο ρεαλιστικές που επιτρέπουν την πλήρη ταύτιση του θεατή με τα όσα διαδραματίζονται. Σε επίπεδο καλλιτεχνικού αποτελέσματος τις εντυπώσεις κερδίζουν οι θαυμάσιοι διάλογοι και οι σεναριακά και σκηνοθετικά ολοκληρωμένοι χαρακτήρες. Αλλά τόσο η σκηνοθετική προσέγγιση όσο και οι εξαιρετικές ερμηνείες στο σύνολό τους σε κάνουν να ξεχνάς ότι στην πραγματικότητα πρόκειται για μεταφορά του θεατρικού έργου Speaking in Tongues του Άντριου Μπόουβελ ο οποίος υπογράφει και το σενάριο. 

Παρόλο που η ταινία ξεκινάει με την ανακάλυψη ενός πτώματος, η ταινία σε καμιά περίπτωση δε θα μπορούσε να χαρακτηριστεί αστυνομική, μια και η προσεγμένη «αστυνομική» πλευρά περνά εσκεμμένα σε δεύτερο πλάνο. Με δυνατή σκηνοθεσία και με έμφαση στους σκοτεινούς και απρόβλεπτους μηχανισμούς της ανθρώπινης σεξουαλικότητας, το Lantana είναι μια απάντηση σε όλες τις βαρύγδουπες και «γεμάτες δράση» ταινίες. Εξαιρετική η Barbara Hersey, αλλά ξεχωρίζει και ο Anthony LaPaglia στον πιο δύσκολο ρόλο της ταινίας. Για τον Geoffrey Rush δε γίνετε λόγος, αφού μας έχει αποδείξει το ταλέντο του και την «ευκολία» του στους δραματικούς χαρακτήρες. 

Αν μας λέει κάτι, να αναφέρουμε ότι η ταινία κέρδισε 7 Αυστραλέζικα Όσκαρ. Μια προσεγμένη ταινία, που αν και έχει τίτλο την ονομασία ενός φυτού, χρησιμοποιεί ευφυέστατα τις συμπτώσεις για να συνδέσει άγνωστα μεταξύ τους άτομα, που όμως βιώνουν τα ίδια αδιέξοδα. Μια ταινία που αξίζει και απαιτεί την προσοχή μας, παραπάνω από τα 121 λεπτά της προβολής της. 

